KIRJALLINEN KYSYMYS E-0135/02 esittäjä(t): Salvador Garriga Polledo (PPE-DE) komissiolle. Haitin taloudellista tulevaisuutta koskevat komission ehdotukset Euroopan unionille.



Virallinen lehti nro 277 E , 14/11/2002 s. 0022 - 0022



KIRJALLINEN KYSYMYS E-0135/02 esittäjä(t): Salvador Garriga Polledo (PPE-DE) komissiolle (31. tammikuuta 2002) Aihe: Haitin taloudellista tulevaisuutta koskevat komission ehdotukset Euroopan unionille Haiti on Amerikan köyhin maa. Maassa on seitsemän miljoonaa asukasta, sen metsäalueita on tuhottu ryöstöhakkuilla sekä poliittista ja yhteiskunnallista elämää leimaavat korruptio ja lukutaidottomuus. Jean-Bertrand Aristiden tultua valtaan toivo kaikesta huolimatta palasi ilman sähköä, viemäreitä ja terveysasemia olevaan yhteiskuntaan, vaikka tämän vapautuksen teologiaa saarnaavan papin lupaamaa hyvinvointia ei ollutkaan saavutettu. Duvalierin hallituksen kaaduttua ja Aristiden toiveikkaan kauden alettua äsken maassa tapahtunut yllättävä vallankaappausyritys osoittaa selvästi, että kansainvälisen yhteisön pitää tehdä auttaakseen tätä maata vaurastumaan ja olemaan vähemmän altis totalitarismiin pyrkiville kumouksille. Mitkä ovat tästä johtuen komission ehdotukset Haitin auttamiseksi, jotta maa vaurastuisi ja se alkaisi kulkea muun maailman vaatimaa demokraattista tietä? Mitä tulevia hankkeita komissiolla on Haitin kehitysohjelman vakiinnuttamiseksi keskipitkällä ja pitkällä aikavälillä? Poul Nielsonin komission puolesta antama vastaus (14. maaliskuuta 2002) Vuonna 2000 järjestettyjen parlamenttivaalien jälkeen kansainvälisen yhteisön tarkkailutehtäviin valtuuttama Amerikan maiden järjestö (OAS) totesi vaalimenettelyssä monenlaisia sääntöjenvastaisuuksia ja petoksia. Unionin julkilausumista ja vetoomuksista huolimatta Haitin viranomaiset ovat kieltäytyneet kyseenalaistamasta vaalituloksia. Näin ollen neuvosto kutsui Haitin hallituksen neuvotteluihin Cotonoun sopimuksen 96 artiklan nojalla tarkastellakseen tilannetta perusteellisesti ja saadakseen selville Haitin aikeet sopimuksen 9 artiklassa mainittujen olennaisten tekijöiden, erityisesti demokratian periaatteiden ja oikeusvaltion kunnioittamisen varmistamiseksi. Näiden neuvottelujen tuloksena, ja koska Haitin viranomaiset eivät ottaneet huomioon unionin ilmaisemia huolenaiheita, neuvosto päätti toteuttaa joukon toimenpiteitä, jotka liittyvät unionin yhteistyöpolitiikkaan Haitin kanssa. Suora talousarviotuki hallitukselle ja suuret infrastruktuuriohjelmat keskeytettiin, mutta päätös ei koske huomattavaa osaa yhteisön kehitysyhteistyöohjelmasta (sosiaaliohjelmat, tuki kansalaisjärjestöille jne.). On syytä täsmentää, että toteutettujen toimenpiteiden tavoitteena on olla aiheuttamatta vahinkoa Haitin kansalle. Tämän vuoksi 24. ja 25. tammikuuta 2002 tehdyssä neuvoston päätöksessä ennakoidaan kaikkien yhteistyövälineiden asteittaista uudelleen käyttöönottoa heti, kun vallassa oleva koalitio ja oppositio pääsevät sopimukseen ja kun sopimus pannaan täytäntöön, muun muassa järjestämällä parlamentti- ja paikallisvaalit. Köyhyyden vähentäminen on keskeisessä asemassa Haitia koskevassa komission yhteistyöstrategiassa. Käytettävissä olevien yhteistyövälineiden avulla sekä eri rahoittajien ja maan hallituksen välisellä vuoropuhelulla komissio kannustaa kestävän kehityksen mukaisten politiikkojen omaksumista maassa. Köyhyyden todellinen vähentäminen on mahdollista kuitenkin vain, jos maassa vallitsee poliittinen vakaus. Tämän vuoksi painopisteenä on demokratian palauttaminen Haitiin.